CELEX: 32018D1668
Language: el
Date: 2018-11-06 00:00:00
Title: Εκτελεστική απόφαση (ΕΕ) 2018/1668 της Επιτροπής, της 6ης Νοεμβρίου 2018, για την τροποποίηση του παραρτήματος I της απόφασης 2006/766/ΕΚ όσον αφορά την καταχώριση των Ηνωμένων Πολιτειών της Αμερικής στον κατάλογο τρίτων χωρών και εδαφών από τα οποία επιτρέπονται οι εισαγωγές ζωντανών, διατηρημένων με απλή ψύξη, κατεψυγμένων ή επεξεργασμένων δίθυρων μαλακίων, εχινόδερμων, χιτωνόζωων και θαλάσσιων γαστερόποδων για κατανάλωση από τον άνθρωπο [κοινοποιηθείσα υπό τον αριθμό C(2018) 7207] (Κείμενο που παρουσιάζει ενδιαφέρον για τον ΕΟΧ)

8.11.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 278/26
               
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/1668 ΤΗΣ ΕΠΙΤΡΟΠΉΣ
         της 6ης Νοεμβρίου 2018
         για την τροποποίηση του παραρτήματος I της απόφασης 2006/766/ΕΚ όσον αφορά την καταχώριση των Ηνωμένων Πολιτειών της Αμερικής στον κατάλογο τρίτων χωρών και εδαφών από τα οποία επιτρέπονται οι εισαγωγές ζωντανών, διατηρημένων με απλή ψύξη, κατεψυγμένων ή επεξεργασμένων δίθυρων μαλακίων, εχινόδερμων, χιτωνόζωων και θαλάσσιων γαστερόποδων για κατανάλωση από τον άνθρωπο
         
            
               [κοινοποιηθείσα υπό τον αριθμό C(2018) 7207]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (1), και ιδίως το άρθρο 11 παράγραφος 1,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΚ) αριθ. 854/2004 ορίζει ότι τα προϊόντα ζωικής προέλευσης πρέπει να εισάγονται μόνο από τρίτη χώρα ή τμήμα τρίτης χώρας που περιλαμβάνεται σε κατάλογο ο οποίος καταρτίζεται σύμφωνα με τον εν λόγω κανονισμό.
                  
               
                     (2)
                  
                  
                     Ο κανονισμός (ΕΚ) αριθ. 854/2004 ορίζει επίσης ότι, κατά την κατάρτιση και επικαιροποίηση των εν λόγω καταλόγων, πρέπει να λαμβάνονται υπόψη τα αποτελέσματα των ελέγχων της Ένωσης σε τρίτες χώρες. Ο κανονισμός (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (2) προβλέπει ότι τρίτες χώρες καταχωρίζονται σε τέτοιους καταλόγους μόνο αν οι αρμόδιες αρχές τους παρέχουν κατάλληλες εγγυήσεις όσον αφορά τη συμμόρφωση ή την ισοδυναμία με την ενωσιακή νομοθεσία περί ζωοτροφών και τροφίμων και τους κανόνες για την υγεία των ζώων.
                  
               
                     (3)
                  
                  
                     Η απόφαση 2006/766/ΕΚ της Επιτροπής (3) απαριθμεί τις τρίτες χώρες και εδάφη που πληρούν τα κριτήρια του κανονισμού (ΕΚ) αριθ. 854/2004 και τα οποία μπορούν, συνεπώς, να εγγυηθούν ότι τα προϊόντα που αναφέρονται στην απόφαση 2006/766/ΕΚ πληρούν τους υγειονομικούς όρους που προβλέπονται στη νομοθεσία της Ένωσης για την προστασία της υγείας των καταναλωτών και μπορούν, επομένως, να εξάγονται στην Ένωση. Ειδικότερα, στο παράρτημα I της εν λόγω απόφασης παρατίθεται κατάλογος τρίτων χωρών από τις οποίες επιτρέπονται οι εισαγωγές δίθυρων μαλακίων, εχινόδερμων, χιτωνόζωων και θαλάσσιων γαστερόποδων για κατανάλωση από τον άνθρωπο. Ο κατάλογος αυτός προβλέπει επίσης περιορισμούς όσον αφορά τις εν λόγω εισαγωγές από ορισμένες τρίτες χώρες.
                  
               
                     (4)
                  
                  
                     Οι πιο πρόσφατοι έλεγχοι της Ένωσης στις Ηνωμένες Πολιτείες της Αμερικής για την αξιολόγηση του υφιστάμενου συστήματος ελέγχου που διέπει την παραγωγή δίθυρων μαλακίων τα οποία προορίζονται για εξαγωγή στην Ένωση πραγματοποιήθηκαν το 2015. Οι έλεγχοι αυτοί, σε συνδυασμό με τις εγγυήσεις που παρέχονται από τις αρμόδιες αρχές των Ηνωμένων Πολιτειών της Αμερικής, δείχνουν ότι οι όροι για την παραγωγή δίθυρων μαλακίων, που εφαρμόζονται στις πολιτείες της Μασαχουσέτης και της Ουάσινγκτον, παρέχουν εγγυήσεις ισοδύναμες με εκείνες που προβλέπονται στη σχετική νομοθεσία της Ένωσης. Κατά συνέπεια, θα πρέπει να επιτρέπονται οι εισαγωγές δίθυρων μαλακίων, χιτωνόζωων, εχινοδέρμων, θαλάσσιων γαστερόποδων και αλιευτικών προϊόντων από τις πολιτείες της Μασαχουσέτης και της Ουάσινγκτον των Ηνωμένων Πολιτειών της Αμερικής. Η Επιτροπή θα καθορίσει σε πιστοποιητικό δημόσιας υγείας τους ειδικούς όρους για την εξαγωγή των εν λόγω προϊόντων.
                  
               
                     (5)
                  
                  
                     Επομένως, η απόφαση 2006/766/ΕΚ θα πρέπει να τροποποιηθεί αναλόγως.
                  
               
                     (6)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στο παράρτημα I της απόφασης 2006/766/ΕΚ, η καταχώριση για τις Ηνωμένες Πολιτείες της Αμερικής αντικαθίσταται από το ακόλουθο κείμενο:
            
               
                           «ΗΠΑ
                        
                        
                           Ηνωμένες Πολιτείες της Αμερικής
                        
                        
                           Πολιτείες της Μασαχουσέτης και της Ουάσινγκτον»
                        
                     
         
         
            Άρθρο 2
            Η παρούσα απόφαση απευθύνεται στα κράτη μέλη.
         
         
            Βρυξέλλες, 6 Νοεμβρίου 2018.
            
               
                  Για την Επιτροπή
               
               Vytenis ANDRIUKAITIS
               
                  Μέλος της Επιτροπής
               
            
         
         
            (1)  ΕΕ L 139 της 30.4.2004, σ. 206.
         
            (2)  Κανονισμός (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (ΕΕ L 165 της 30.4.2004, σ. 1).
         
            (3)  Απόφαση 2006/766/ΕΚ της Επιτροπής, της 6ης Νοεμβρίου 2006, για την κατάρτιση των καταλόγων τρίτων χωρών και εδαφών από τα οποία επιτρέπονται οι εισαγωγές δίθυρων μαλακίων, εχινοδέρμων, χιτωνόζωων, θαλάσσιων γαστερόποδων και αλιευτικών προϊόντων (ΕΕ L 320 της 18.11.2006, σ. 53).